ΑΕΚ Λάρνακας (ποδόσφαιρο)

Η **ΑΕΚ Λάρνακας ποδόσφαιρο** είναι κυπριακή ποδοσφαιρική ομάδα που αποτελεί το σημαντικότερο τμήμα του αθλητικού σωματείου της Αθλητικής Ένωσις Κίτιον (ΑΕΚ) Λάρνακας. Ιδρύθηκε στις 18 Ιουλίου 1994. Έδρα της ομάδας είναι το AEK Αρένα στη Λάρνακα. Η ΑΕΚ προήλθε από την ενοποίηση των δύο μεγάλων ομάδων της Λάρνακας το 1994, της Ε.Π.Α. Λάρνακας (ΕΠΑ) και του Πεζοπορικού Λάρνακας (ΠΟΛ).

Μεγαλύτερες επιτυχίες του ποδοσφαιρικού τμήματος αποτελούν η είσοδος στους ομίλους του ΟΥΕΦΑ Γιουρόπα Λιγκ τις σεζόν 2011-12, το 2018-19 και 2022-23 όπου και κατέκτησε την τρίτη θέση στον όμιλο της και συνέχισε την ευρωπαϊκή της πορεία στο θεσμό του ΟΥΕΦΑ Κόνφερενς Λιγκ όπου και έφτασε μέχρι την φάση των 16 όπου και αποκλείστηκε από την μετέπειτα νικήτρια της διοργάνωσης Γουέστ Χαμ Γιουνάιτεντ, η κατάκτηση του Κυπέλλου Κύπρου τις περιόδους 2003-04, 2017-18 και 2024-25 και η κατάκτηση του Σούπερ Καπ Κύπρου το 2018 και το 2025. Μετά την απόφαση της ΚΟΠ για αναγνώριση και καταχώρηση των τροπαίων της ΕΠΑ και του ΠΟΛ , η ΑΕΚ μετρά 5  πρωταθλήματα Κύπρου, 9 κύπελλα Κύπρου και 3 Σούπερ Καπ Κύπρου.

## Ίδρυση
Η ΑΕΚ ιδρύθηκε στις 18 Ιουλίου 1994. Προήλθε από την ενοποίηση δύο ιστορικών σωματείων της Κύπρου, της Ε.Π.Α. Λάρνακας και του Πεζοπορικού Λάρνακας.

### ΕΠΑ και Πεζοπορικός
Ο Πεζοπορικός Όμιλος είχε ιδρυθεί το 1924. Το 1926 μερίδα μελών του απεχώρησαν ίδρυσαν τον «Αθλητικό Μουσικό Όμιλο Λάρνακας» (ΑΜΟΛ). Το 1932 τα δύο σωματεία ενοποιούνται ιδρύοντας την ΕΠΑ Λάρνακας (Ένωσις Πεζοπορικού ΑΜΟΛ). Ωστόσο, το 1937 μια ομάδα μελών και ποδοσφαιριστών της ΕΠΑ αποχώρησε και επανίδρυσε τον Πεζοπορικό. Μετά από πολλές δεκαετίες, το 1994, τα δύο σωματεία ενοποιήθηκαν και δημιούργησαν την ΑΕΚ Λάρνακας.

Η ΕΠΑ είχε 50 συμμετοχές στην Α΄ κατηγορία, είχε κατακτήσεις 3 φορές το πρωτάθλημα (1945,1946,1970), 5 φορές το κύπελλο Κύπρου (1945,1946,1950,1953,1955) και μία φορά την Ασπίδα Πάκκου (1955). Επιπλέον, την περίοδο 1970-71 συμμετείχε στην Α΄ Εθνική Ελλάδας και είχε 3 συμμετοχές σε ευρωπαϊκή διοργάνωση.

Ο Πεζοπορικός είχε 49 συμμετοχές στην Α΄ κατηγορία, είχε κατακτήσει 2 φορές το πρωτάθλημα (1954, 1988) και μία φορά το κύπελλο Κύπρου (1970). Επιπλέον, είχε 3 συμμετοχές σε ευρωπαϊκή διοργάνωση.

Εκτός από ποδοσφαιρικό, οι δύο ομάδες είχαν και άλλα αθλητικά τμήματα. Οι προσπάθειες και η απόφαση για ενοποίηση έγιναν ώστε να δημιουργηθεί στη Λάρνακα ένα αθλητικό σωματείο που θα πρωταγωνιστούσε σε όλες τις διοργανώσεις (ποδόσφαιρο, καλαθόσφαιρα, πετοσφαίριση κτλ) και δεν θα είχε οικονομικά προβλήματα.

## Ονομασία
Το όνομα της ομάδας προέρχεται από την αρχαία ελληνική πόλη-βασίλειο της Κύπρου, Κίτιο, που βρισκόταν στη θέση της σημερινής Λάρνακας.

## Έμβλημα και χρώματα
Στο έμβλημα της ομάδας αναπαριστάται ο Αθηναίος πολιτικός και στρατηγός Κίμων ο Μιλτιάδου, ο οποίος πέθανε στις ακτές της αρχαίας πόλης Κίτιον το 450 π.Χ. όταν έπλευσε στην Κύπρο, με 200 τουλάχιστον συμμαχικές τριήρεις, για να εκδιώξει τους Πέρσες και να αποκαταστήσει την Αθηναϊκή κυριαρχία στην ανατολική Μεσόγειο.

Χρώματα της ομάδας είναι το πράσινο, παρμένο από την ομάδα του Πεζοπορικού και το κίτρινο, παρμένο από την ομάδα της Ε.Π.Α..

## Έδρα
Από το 1994 έως το 2016 έδρα της ΑΕΚ Λάρνακας ήταν το νέο ΓΣΖ το οποίο ήταν κοινή έδρα των ΕΠΑ και Πεζοπορικού. Στις 7 Σεπτεμβρίου 2015 ξεκίνησαν τα έργα δημιουργίας ιδιόκτητου σταδίου, δίπλα από το νέο ΓΣΖ. Το στάδιο εγκαινιάστηκε στις 17 Οκτωβρίου 2016 και από τότε αποτελεί έδρα της ΑΕΚ. Ονομάζεται AEK Αρένα – Γεώργιος Καραπατάκης προς τιμή του πατέρα του προέδρου της ΑΕΚ κατά την προεδρία του οποίου οικοδομήθηκε το στάδιο, Άντρου Καραπατάκη.

## Διοργανώσεις
### Περίοδος 1994-1999
Μετά την ενοποίηση της ΕΠΑ και του Πεζοπορικού, η ΑΕΚ πήρε τη θέση του δεύτερου στην Α΄ κατηγορία (η ΕΠΑ είχε υποβιβαστεί την τελευταία περίοδο ύπαρξης της). Στην πρώτη της συμμετοχή στο πρωτάθλημα, την περίοδο 1994-95, η ΑΕΚ τερμάτισε στην 9 η θέση. Την περίοδο 1995-96 κατέκτησε την 4η θέση. Μαζί με τον ΑΠΟΕΛ, είχε την καλύτερη άμυνα του πρωταθλήματος με 21 γκολ παθητικό. Στο κύπελλο Κύπρου 1994-95 έφτασε μέχρι τον τελικό, όπου ηττήθηκε από τον ΑΠΟΕΛ.

Ωστόσο, επειδή ο ΑΠΟΕΛ είχε κατακτήσει και το πρωτάθλημα και συμμετείχε στο Κύπελλο ΟΥΕΦΑ 1996-97, η φιναλίστ του κυπέλλου Κύπρου, ΑΕΚ, εκπροσώπησε τη χώρα στο Κύπελλο Κυπελλούχων 1996-97. Στον προκριματικό γύρο αντιμετώπισε την αρμενική ΦΚ Κοτάικ. Το πρώτο παιχνίδι έγινε στην Αρμενία (8 Αυγούστου 1996) με την ΑΕΚ να χάνει με 1-0. Ο επαναληπτικός πραγματοποιήθηκε στο νέο στάδιο ΓΣΖ (22 Αυγούστου 1996) με την ΑΕΚ να κερδίζει με 5-0 και να προκρίνεται στον Α΄ γύρο της διοργάνωσης. Στο γύρο αυτό, κληρώθηκε να αντιμετωπίσει την Μπαρτσελόνα. Ο πρώτος αγώνας (12 Σεπτεμβρίου 1996) έγινε στο Καμπ Νόου με την ισπανική ομάδα να κερδίζει με 2-0. Ο επαναληπτικός πραγματοποιήθηκε στο νέο ΓΣΖ (26 Σεπτεμβρίου 1996) με τις δύο ομάδες να μένουν ισόπαλες 0-0 και την ισπανική ομάδα να προκρίνεται. Η Μπαρτσελόνα έφτασε μέχρι τον τελικό και κατέκτησε το τρόπαιο.

Το 1996, πριν από την έναρξη της περιόδου 1996-97, επειδή ο ΑΠΟΕΛ είχε κατακτήσει πρωτάθλημα και κύπελλο την περίοδο 1995-96, η ΑΕΚ, ως φιναλίστ του κυπέλλου, αγωνίστηκε εναντίον του στον αγώνα για την Ασπίδα ΚΟΠ, χάνοντας με 1-0. Την περίοδο 1996-97 η ΑΕΚ τερμάτισε και πάλι στην 4η θέση ενώ έφτασε μέχρι τα ημιτελικά του κυπέλλου. Ακολούθησε η 5η θέση την περίοδο 1997-98, για να επιστρέψει στην 4η θέση την περίοδο 1998-99.




### Δεκαετία 2000-2009
Τις περιόδους 1999-00, 2000-01 και 2001-02 η ΑΕΚ τερμάτισε στην 7η θέση. Στο κύπελλο Κύπρου έφτασε μέχρι τα ημιτελικά την περίοδο 1999-00. Την περίοδο 2002-03 κατέλαβε την 8η θέση.

Η περίοδος 2003-04 είναι ήταν πολύ σημαντική στην ιστορία της ομάδας καθώς κατόρθωσε να κατακτήσει το πρώτο της τρόπαιο. Αν και στο πρωτάθλημα τερμάτισε στην 9η θέση, στο κύπελλο Κύπρου 2003-04 έφτασε στον τελικό, όπου και νίκησε στο στάδιο ΓΣΠ  την ΑΕΛ με 2-1. Η κατάκτηση του κυπέλλου έδωσε την ευκαιρία στην ΑΕΚ να συμμετάσχει για δεύτερη φορά σε ευρωπαϊκή διοργάνωση, στο Κύπελλο ΟΥΕΦΑ 2004-2005. Στο β΄ προκριματικό γύρο της διοργάνωσης αντιμετώπισε την Μακάμπι Πετάχ Τίκβα. Ο πρώτος αγώνας έγινε στις 12 Αυγούστου 2004 στο νέο ΓΣΠ με την ΑΕΚ να κερδίζει με 3-0. Ωστόσο, το σκορ του πρώτου αγώνα δεν ήταν αρκετό για να προσφέρει την πρόκριση στην κυπριακή ομάδα. Στον επαναληπτικό αγώνα στο Ισραήλ, η ΑΕΚ ηττήθηκε με 4-0 με αποτέλεσμα να αποκλειστεί από τη συνέχεια της διοργάνωσης.

Το 2004, ως κυπελλούχος, πριν από την έναρξη του πρωταθλήματος 2004-05, αντιμετώπισε τον πρωταθλητή ΑΠΟΕΛ στον αγώνα για την Ασπίδα ΚΟΠ. Ο κανονικός αγώνας έληξε 3-3. Η ΑΕΚ έχασε στην παράταση με 5-4. Την περίοδο 2004-05 η ΑΕΚ τερμάτισε στην 9η θέση, μόλις 3 βαθμούς πάνω από την 12η θέση που οδηγούσε στη Β΄ κατηγορία. Την επόμενη περίοδο κατέλαβε την 8η θέση. Στο κύπελλο Κύπρου 2005-06 έφτασε μέχρι τον τελικό. Αντίπαλος ήταν ο ΑΠΟΕΛ. Μετά από κλήρωση μεταξύ των εδρών των δύο ομάδων, ο τελικός έγινε στην έδρα της ΑΕΚ, στο στάδιο ΓΣΖ. Ωστόσο, δεν κατάφερε να κατακτήσει το τρόπαιο αφού ηττήθηκε με 3-2.

Την περίοδο 2006-07 η ΑΕΚ τερμάτισε στην 7η θέση ενώ έφτασε μέχρι τα ημιτελικά του κυπέλλου Κύπρου 2006-07. Την περίοδο 2007-08 κατέκτησε την 4η θέση του πρωταθλήματος. Η μελανότερη σελίδα στην ιστορία της ομάδας ήρθε την περίοδο 2008-09. Η ΑΕΚ τερμάτισε στη 13η θέση και υποβιβάστηκε για πρώτη φορά στην ιστορία της στη Β΄ κατηγορία. 




### Δεκαετία 2010-2019
Την περίοδο 2009-10 η ΑΕΚ τερμάτισε στη 2η θέση του πρωταθλήματος Β΄ κατηγορίας, εξασφαλίζοντας την επιστροφή της στην Α΄ κατηγορία. Την περίοδο 2010-11 τερματίζει στην 4η θέση κερδίζοντας εισιτήριο συμμετοχής στο ΟΥΕΦΑ Γιουρόπα Λιγκ 2011–12.

Η συμμετοχή της ΑΕΚ στο Γιουρόπα Λιγκ 2011–12 ήταν ιστορική τόσο για την ομάδα, όσο και για το κυπριακό ποδόσφαιρο. Για πρώτη φορά κυπριακή ομάδα εξασφαλίζει πρόκριση σε ομίλους του Γιουρόπα Λιγκ (είχαν προηγηθεί οι συμμετοχές των Ανόρθωση και ΑΠΟΕΛ στους ομίλους του Τσάμπιονς Λιγκ). Στο β΄ προκριματικό γύρο η ΑΕΚ αντιμετωπίζει τη μαλτέζικη Φλοριάνα ΦΚ την οποία κερδίζει με 8-0 εκτός έδρας και 1-0 εντός έδρας. Η εκτός έδρας νίκη της ΑΕΚ με 8-0 αποτελεί τη μεγαλύτερη σε εύρος νίκη κυπριακής ομάδας σε ευρωπαϊκή διοργάνωση. Στον γ΄ προκριματικό η ΑΕΚ τέθηκε αντιμέτωπη με τη τσέχικη ΦΚ Μλάντα Μπόλεσλαβ. Στον πρώτο αγώνα στο στάδιο ΓΣΖ η ΑΕΚ κερδίζει με 3-0, ενώ στον επαναληπτικό οι δύο ομάδες εξήλθαν ισόπαλες 2-2, με την ΑΕΚ να προκρίνεται στα πλέι οφ της διοργάνωσης. Επόμενος αντίπαλος ήταν η νορβηγική Ρόσενμποργκ ΜΚ. Ο πρώτος αγώνας έγινε στη Νορβηγία με τις δύο ομάδες να μένουν στην ισοπαλία 0-0. Στον επαναληπτικό (ο οποίος έγινε στο στάδιο Αντώνης Παπαδόπουλος επειδή η UEFA δεν ενέκρινε το στάδιο ΓΣΖ για παιχνίδια σε αυτή τη φάση της διοργάνωσης) η ΑΕΚ κέρδισε με 2-1 και προκρίθηκε στους ομίλους της διοργάνωσης.

Στους ομίλους της διοργάνωσης κλήθηκε να αντιμετωπίσεις τις ΦΚ Σάλκε 04, Μακάμπι Χάιφα και Στεάουα Βουκουρεστίου. Το μόνο κυπριακό γήπεδο που μπορούσε να φιλοξενήσει αγώνες σε όμιλο ευρωπαϊκής διοργάνωσης ήταν το νέο ΓΣΠ, οπόταν σε αυτό το στάδιο έδωσε η ΑΕΚ τα εντός έδρας παιχνίδια των ομίλων. Η ΑΕΚ τερμάτισε στην 4η θέση και αποκλείστηκε. Πέτυχε μία νίκη (2-1 εντός έδρας επί της Μακάμπι Χάιφα) και έφερε 2 ισοπαλίες (0-0 εκτός έδρας με τη Σάλκε και 1-1 εντός έδρας με τη Στεάουα) Την περίοδο αυτή η ΑΕΚ δημιούργησε αήττητο ρεκόρ για κυπριακή ομάδα 6 παιχνιδιών  (4 νίκες-2 ισοπαλίες στα προκριματικά της διοργάνωσης). Το ίδιο ρεκόρ έχει και ο ΑΠΟΕΛ την ίδια περίοδο αλλά με 3 νίκες και 3 ισοπαλίες.

Την περίοδο 2011-12 η ΑΕΚ τερμάτισε στην 5η θέση και έφτασε μέχρι τα ημιτελικά του κυπέλλου Κύπρου. Την περίοδο 2012-13 η ΑΕΚ κατέκτησε την 4η θέση και ξανά έφτασε μέχρι τα ημιτελικά του κυπέλλου Κύπρου. Την περίοδο 2013-14 περιορίστηκε στην 8η θέση.

Την περίοδο 2014-15 η ΑΕΚ διεκδίκησε το πρωτάθλημα έως την τελευταία αγωνιστική. Στον προτελευταίο αγώνα αντιμετώπισε εκτός έδρας τον ΑΠΟΕΛ με τον οποίο εξήλθε ισόπαλη 1-1. Αν κέρδιζε θα περνούσε στην κορυφή της βαθμολογίας. Στον τελευταίο αγώνα κέρδισε την Ανόρθωση και κατέκτησε για πρώτη φορά στην ιστορία της τη δεύτερη θέση.

Την περίοδο 2015-16, με την ολοκλήρωση του πρώτου γύρου του πρωταθλήματος, η ΑΕΚ βρέθηκε στην κορυφή της βαθμολογίας. Ήταν η πρώτη φορά στην ιστορία που το πετύχαινε αυτό. Ωστόσο στο τέλος του πρωταθλήματος τερμάτισε στη 2η θέση. Στην ίδια θέση τερμάτισε και την περίοδο 2016-17. Την  περίοδο 2017-18 τερμάτισε στην τέταρτη θέση της βαθμολογίας. Την ίδια περίοδο κατέκτησε το κύπελλο Κύπρου κερδίζοντας στον τελικό τον Απόλλωνα με 2-1.

Το καλοκαίρι του 2018 συμμετείχε στα προκριματικά του ΟΥΕΦΑ Γιουρόπα Λιγκ 2018-19, πετυχαίνοντας την πρόκριση της στους ομίλους της διοργάνωσης για δεύτερη φορά στην ιστορία της. Η ΑΕΚ πέτυχε 1 νίκη ενώ έφερε και 2 ισοπαλίες. Τερμάτισε στην 3η θέση και αποκλείστηκε από τη συνέχεια της διοργάνωσης.

Το 2018, ως κυπελλούχος αντιμετώπισε τον πρωταθλητή ΑΠΟΕΛ στον αγώνα για το Super Cup. Ο κανονικός αγώνας έληξε 1-1. Η ΑΕΚ κέρδισε στα πέναλτι με 4-1, κατακτώντας για πρώτη φορά το τρόπαιο. Την περίοδο 2018-19 τερμάτισε και πάλι στη δεύτερη θέση του πρωταθλήματος.

Την περίοδο 2021-2022 τερμάτισε στη δεύτερη θέση του πρωταθλήματος εξασφαλίζοντας για πρώτη φορά τη συμμετοχή της στο ΟΥΕΦΑ Τσάμπιονς Λιγκ.




### Συνολικά στατιστικά στην Α΄ Κατηγορία
Ο πίνακας που ακολουθεί παρουσιάζει τη συνολική πορεία της ΑΕΚ στο πρωτάθλημα Α΄ κατηγορίας από την περίοδο 1994-95 έως και την περίοδο 2018-19.



*Η ΑΕΚ πέτυχε τις περισσότερες νίκες (23) την περίοδο 2015-16. Τις λιγότερες νίκες (10) πέτυχε την περίοδο 2008-09.
*Οι περισσότερες ισοπαλίες (11) σημειώθηκαν τις περιόδους 2004-05 και 2013-14. Τις λιγότερες ισοπαλίες (2) σημείωσε τις περιόδους 1999-00 και 2001-02.
*Τις λιγότερες ήττες (4) σημείωσε την περίοδο 2016-17. Τις περισσότερες ήττες (17) δέχτηκε την περίοδο 2008-09.
*Τα περισσότερα τέρματα (74) σημείωσε την περίοδο 2017-18. Τα λιγότερα τέρματα (26) σημείωσε την περίοδο 2004-05.
*Τα λιγότερα τέρματα (21) δέχτηκε την περίοδο 1995-96. Τα περισσότερα τέρματα (52) δέχτηκε την περίοδο 2003-04.
*Την καλύτερη αναλογία τερμάτων (+38) είχε τις περίοδο  2016-17 και τη χειρότερη (-18) την περίοδο 2008-09. 
*Τους περισσότερους βαθμούς (76) κέρδισε την περίοδο 2016-17.

### Συμμετοχές ανά κατηγορία
Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου έως την περίοδο 2019-20 καθώς και στις διοργανώσεις κυπέλλου έως και την περίοδο 2018-19.




### Τελικοί κυπέλλου
Η ΑΕΚ έχει κατακτήσει 3 φορές το Κύπελλο Κύπρου. Συνολικά έχει συμμετάσχει 5 φορές στον τελικό του κυπέλλου. Ο πίνακας που ακολουθεί παρουσιάζει τους τελικούς κυπέλλου στους οποίους συμμετείχε η ΑΕΚ.

## Ευρωπαϊκή πορεία

Η ΑΕΚ Λάρνακας συμμετείχε για πρώτη φορά σε ευρωπαϊκή διοργάνωση την περίοδο 1996-97 στα πλαίσια του Κυπέλλου Κυπελλούχων 1996-97. Στον προκριματικό γύρο προκρίθηκε επί της ΦΚ Κοτάικ. Στον επόμενο γύρο αποκλείστηκε από την Μπαρτσελόνα, αποσπώντας ισοπαλία 0-0 εντός έδρας. Ακολούθησε μία συμμετοχή στο Κύπελλο ΟΥΕΦΑ 2004-2005 όπου αποκλείστηκε από την Μακάμπι Πετάχ Τίκβα. Παρόλο που είχε κερδίσει με 3-0 εντός έδρας, στον επαναληπτικό ηττήθηκε με 4-0.

Την περίοδο 2011-13 η ΑΕΚ επανήλθε στις ευρωπαϊκές διοργανώσεις. Συμμετείχε στο ΟΥΕΦΑ Γιουρόπα Λιγκ 2011–12 και έγινε η πρώτη κυπριακή ομάδα που εξασφάλισε πρόκριση σε ομίλους του Γιουρόπα Λιγκ (είχαν προηγηθεί οι συμμετοχές των Ανόρθωση και ΑΠΟΕΛ στους ομίλους του Τσάμπιονς Λιγκ). Στο β΄ προκριματικό γύρο η ΑΕΚ αντιμετωπίζει τη μαλτέζικη Φλοριάνα ΦΚ την οποία κερδίζει με 8-0 εκτός έδρας και 1-0 εντός έδρας. Η εκτός έδρας νίκη της ΑΕΚ με 8-0 αποτελεί τη μεγαλύτερη σε εύρος νίκη κυπριακής ομάδας σε ευρωπαϊκή διοργάνωση. Στον γ΄ προκριματικό η ΑΕΚ τέθηκε αντιμέτωπη με τη τσέχικη ΦΚ Μλάντα Μπόλεσλαβ. Στον πρώτο αγώνα στο στάδιο ΓΣΖ η ΑΕΚ κερδίζει με 3-0, ενώ στον επαναληπτικό οι δύο ομάδες εξήλθαν ισόπαλες 2-2, με την ΑΕΚ να προκρίνεται στα πλέι οφ της διοργάνωσης. Επόμενος αντίπαλος ήταν η νορβηγική Ρόσενμποργκ ΜΚ. Ο πρώτος αγώνας έγινε στη Νορβηγία με τις δύο ομάδες να μένουν στην ισοπαλία 0-0. Στον επαναληπτικό (ο οποίος έγινε στο στάδιο Αντώνης Παπαδόπουλος επειδή η UEFA δεν ενέκρινε το στάδιο ΓΣΖ για παιχνίδια σε αυτή τη φάση της διοργάνωσης) η ΑΕΚ κέρδισε με 2-1 και προκρίθηκε στους ομίλους της διοργάνωσης.

Στους ομίλους της διοργάνωσης κλήθηκε να αντιμετωπίσει τις ΦΚ Σάλκε 04, Μακάμπι Χάιφα και Στεάουα Βουκουρεστίου. Το μόνο κυπριακό γήπεδο που μπορούσε να φιλοξενήσει αγώνες σε όμιλο ευρωπαϊκής διοργάνωσης ήταν το Νέο Γ.Σ.Π., οπόταν σε αυτό το στάδιο έδωσε η ΑΕΚ τα εντός έδρας παιχνίδια των ομίλων. Η ΑΕΚ τερμάτισε στην 4η θέση και αποκλείστηκε. Πέτυχε μία νίκη (2-1 εντός έδρας επί της Μακάμπι Χάιφα) και έφερε 2 ισοπαλίες (0-0 εκτός έδρας με τη Σάλκε και 1-1 εντός έδρας με τη Στεάουα), συγκεντρώνοντας 5 βαθμούς, τους περισσότερους που έχει κατακτήσει κυπριακή ομάδα σε ομίλους του Γιουρόπα Λιγκ (όπως και ο ΑΠΟΕΛ την περίοδο 2013-14). Την περίοδο αυτή η ΑΕΚ δημιούργησε αήττητο ρεκόρ για κυπριακή ομάδα 6 παιχνιδιών  (4 νίκες-2 ισοπαλίες στα προκριματικά της διοργάνωσης). Το ίδιο ρεκόρ έχει και ο ΑΠΟΕΛ την ίδια περίοδο αλλά με 3 νίκες και 3 ισοπαλίες.

Ακολούθως η ΑΕΚ συμμετείχε στο ΟΥΕΦΑ Γιουρόπα Λιγκ 2015–16 όπου αποκλείστηκε από την Ζιροντέν Μπορντό και στο ΟΥΕΦΑ Γιουρόπα Λιγκ 2016-17 όπου αποκλείστηκε από την Σλόβαν Λίμπερετς**.**

Την περίοδο 2018-19 προκρίθηκε στους ομίλους του ΟΥΕΦΑ Γιουρόπα Λιγκ 2018-19, για δεύτερη φορά στην ιστορία της. Η ΑΕΚ πέτυχε 1 νίκη ενώ έφερε και 2 ισοπαλίες. Τερμάτισε στην 3η θέση και αποκλείστηκε από τη συνέχεια της διοργάνωσης.

## Τίτλοι-Διακρίσεις

* Πρωτάθλημα Κύπρου:
** Πρωταθλήτρια (0): 

* Κύπελλο Κύπρου:
** Κυπελλούχος (3):  2004 (ΑΕΚ), 2018 (ΑΕΚ), 2025 (ΑΕΚ)
** Φιναλίστ (2): 1996 (ΑΕΚ), 2006 (ΑΕΚ)

* Super Cup 
** Νικήτρια (2): 2018 (ΑΕΚ), 2025 (ΑΕΚ)
** Φιναλίστ (2):1996 (ΑΕΚ), 2004 (ΑΕΚ)

## Παλαιοί Ποδοσφαιριστές

*  Αλέκος Αλέκου
*  Κλήμης Αλεξάνδρου
*  Άριστος Αριστοκλέους
*  Νορντίν Βότερ
*  Ξενοφών Γήττας
*  Γιασουμής Γιασουμή
*  Έκτορ Γκονσάλες
*  Τζέισον Δημητρίου
*  Γιώργος Ελευθερίου
*  Δημήτρης Ζωγραφάκης

*  Πάρης Ηλία
*  Γιώργος Θεοδότου
*  Σάνι Κίνγκσλεϊ
*  Μάριος Κωνσταντίνου
*  Νεόφυτος Λάρκου
*  Λουκάς Λουκά
*  Χρίστος Μαραγκός
*  Ισμαέλ Μπα
*  Νικόλας Εγγλέζου

*  Ναγκόλι Κένεντι
*  Αντρές Όπερ
*  Ζεάν Παουλίστα
*  Χοσέ Μανουέλ Ρέι
*  Γιάννης Σκοπελίτης
*  Λούης Στεφανή
*  Κώστας Φραντζέσκος
*  Παρασκευάς Χρίστου

*Για περισσότερους παλαιούς ποδοσφαιριστές, δείτε [[:Κατηγορία:Ποδοσφαιριστές ΑΕΚ Λάρνακας|Ποδοσφαιριστές ΑΕΚ Λάρνακας]].*

## Παλαιοί Προπονητές
Προπονητές στην ΑΕΚ Λάρνακας διετέλεσαν οι ακόλουθοι:

* Νίκος Ανδρονίκου
* Δημήτρης Ελευθερόπουλος
* Ρατμίλο Ιβάντσεβιτς
* Τον Κάανεν
* Χριστάκης Κασσιανός
* Μάκης Κατσαβάκης
* Νιρ Κλίνγκερ

* Νικολάι Κοστόφ 
* Μάριος Κωνσταντίνου
* Σάββας Κωνσταντίνου
* Νεόφυτος Λάρκου
* Ντούσαν Μιτόσεβιτς
* Ανδρέας Μιχαηλίδης
* Ανδρέας Μουσκάλλης

* Φλώρος Νικολάου
* Σταύρος Παπαδόπουλος
* Πέτρος Ραβούσης
* Ράν Μπέν Σιμόν
* Λούης Στεφανή
* Λέον Φλέμινγκς
* Μιχάλης Χατζηπιερής
*Τόμας Κρίστιανσεν

## Πρόεδροι
Πρόεδροι της ΑΕΚ Λάρνακας διετέλεσαν οι ακόλουθοι:

* Αντρος Καραπατάκης
* Κώστας Μιχαηλίδης (Πρόεδρος Εκτελεστικής Επιτροπής)
* Μάριος Έλληνας
* Ιωσήφ Φράγκος (Πρόεδρος Διοικούσας Επιτροπής)

* Νικόλας Τρεππίδης (Πρόεδρος Διοικούσας Επιτροπής)
* Πανίκος Σοφοκλέους
* Θωμάς Κυριάκου

* Σταύρος Ξενής
* Φοίβος Βωβίδης
* Ντίνος Λευκαρίτης

## Δείτε επίσης
* Α΄ κατηγορία ποδοσφαίρου ανδρών Κύπρου
* Κύπελλο Κύπρου (ποδόσφαιρο ανδρών)
* Super Cup (ποδόσφαιρο ανδρών Κύπρου)
* Πορεία των κυπριακών ομάδων στα ευρωπαϊκά κύπελλα ποδοσφαίρου
* Ποδόσφαιρο στην Κύπρο

## Παραπομπές


## Βιβλιογραφία
*
*
*
*

## Πηγές
*Η πορεία της ΑΕΚ στην ιστοσελίδα της ΟΥΕΦΑ
*

## Εξωτερικοί σύνδεσμοι

* 
* Προφίλ στην ιστοσελίδα της Κυπριακής Ομοσπονδίας Ποδοσφαίρου
* 
* 
* 
* 
* 
* 
*

*
*
Κατηγορία:Ποδοσφαιρικές ομάδες Κύπρου (ανδρών)
Κατηγορία:Ιδρύσεις ποδοσφαιρικών ομάδων το 1994